b'\n_START_ARTICLE_\nLiastua\n_START_PARAGRAPH_\nLiastua er et serveringssted og klubbhus i Gjeller\xc3\xa5smarka i bydel Stovner i Oslo. Stua ble bygget i 1953 og eies av H\xc3\xb8ybr\xc3\xa5ten og Stovner Idrettslag. Tett p\xc3\xa5 stua ligger Liabakken, eller Lia Skisenter, som er tilpasset yngre ut\xc3\xb8vere._NEWLINE_Stua som ligger p\xc3\xa5 235 meter over havet driftes av klubbens seniorer, som kaller seg Seniorgutta. Stua er \xc3\xa5pen for lett servering stort sett hver s\xc3\xb8ndag \xc3\xa5ret rundt utenom sommerferien.\n_START_SECTION_\nHistorie\n_START_PARAGRAPH_\nH\xc3\xb8ibr\xc3\xa5ten idrettsforening etablerte hoppbakker i omr\xc3\xa5det i 1928. Tre bakker p\xc3\xa5 20, 30 og 50 meter ble bygget. Skihytta ble bygget p\xc3\xa5 dugnad fra 1936 til 1940, med en badstue like ved. Badstua ble brukt som samlingssted under den andre verdenskrig for blant annet Milorg._NEWLINE_Da den nye Liastua stod ferdigbygget 22. november 1953, var det under et \xc3\xa5r siden den gamle skistua brant ned. Ogs\xc3\xa5 badstua brant ned. I 1989\xe2\x80\x931990 ble det satt opp en ny hytte i tilknytning til den gamle._NEWLINE_Hoppbakkene har med tiden forfalt, som de fleste av de gamle bakkene i Groruddalen. _NEWLINE_Sommeren 2018 erstattet fire nepalske stibyggere den gamle 60-meters hoppbakken Liabratten med en solid steinlagt trapp. Den krevde 270 tonn stein, er 250 meter lang, har 300 trinn og en h\xc3\xb8ydeforskjell p\xc3\xa5 ca. 70 meter opp til gapahuken Gubbero med sin storsl\xc3\xa5tte utsikt over Groruddalen. Sherpatrappen er bygd p\xc3\xa5 Norges Vels eiendom.'